Suomen koripallomaajoukkue voitti Puolan EM-kisoissa kahden jatkoajan jälkeen. Susijengin käsittämätön voitto kirjattiin luvuin 90–87.

Susijengin paras pistemies oli ottelun ratkaissut supertähti Lauri Markkanen. Markkanen esitti yhden kaikkien aikojen korisnäytöksistä heittämällä 27 pistettä ja repimällä yhdeksän levypalloa. Vielä ennen ottelua hänen pelaamisensa oli epävarmaa, sillä hän loukkasi itseään lauantain Slovenia-pelissä.

Suomi oli päätösneljänneksellä pahimmillaan yhdeksällä pisteellä tappiolla, mutta nousi tasoihin. Lauri Markkanen riisti viime hetkillä Puolan sisäänheiton, juoksi kentän läpi ja donkkasi pallon koriin. Erinomainen puolustus Puolan viimeistä hyökkäystä vastaan pakotti pelin jatkoajalle.

Myös ensimmäisen jatkoajan lopussa Susijengi oli häviöllä kahdella pisteellä. Markkanen heitti pelin dirknowitzkimaisesti tasoihin.

Toisella jatkoajalla Markkanen, Petteri Koponen, Erik Murphy ja Sasu Salin tekivät voittoon tarvittavat korit.

Susijengiä vaikutti pitkään painavan väsymys edellisillan tappiosta. Totuttu intensiteetti oli hakusessa molemmissa päissä kenttää. Puolan isot pelaajat olivat 216-senttisen Przemysław Karnowskin johdolla iso haaste Suomen puolustukselle.

Jostain Suomi pystyi kuitenkin kaivamaan energian ensin kahdelle jatkoajalle ja lopulta voittamiseen.

Voitto oli äärimmäisen tärkeä Suomen jatkohaaveiden kannalta.

Seuraavaksi Suomi kohtaa Kreikan tiistaina ja Islannin keskiviikkona. Maanantaina se saa onnekseen levätä.

Lue myös:

Koponen liikuttui Susijengin sensaatiomaisen nousun jälkeen: "Tällä joukkueella on suurin sydän"

Nilkka ok? Nilkka ok! Markkasen donkki räjäytti areenan

Susijengin kaatanut Slovenia etenee voitosta voittoon – Ranska rökitti Islannin